RAPPORT MILL-KUMMISSJONI IL-31 RAPPORT ANNWALI DWAR IL-MONITORAĠĠ TAL-APPLIKAZZJONI TAL-LIĠI TAL-UE (2013) /* COM/2014/0612 final */





Introduzzjoni Il-Kummissjoni timmonitorja jekk l-Istati Membri jirrispettawx l-obbligi tal-liġi tal-UE, jiġifieri jittrasponu kompletament u korrettament id-direttivi tal-UE u japplikaw tajjeb l-acquis kollu tal-UE. Għal dan l-għan, il-Kummissjoni tista’ tikkontesta formalment l-implimentazzjoni tal-liġi tal-UE minn kull Stat Membru fuq inizjattiva tagħha stess iżda taġixxi wkoll fuq petizzjonijiet mill-Parlament Ewropew (PE) u fuq l-ilmenti li tirċievi minn ċittadini, minn negozji, minn NGOs u minn partijiet interessati oħra li jiżvelaw ksur potenzjali tal-liġi tal-UE, pereżempju t-traspożizzjoni inkorretta jew l-applikazzjoni ħażina tal-liġi tal-UE. Qabel ma tieħu azzjonijiet legali formali, il-Kummissjoni tipprova tirrimedja l-problemi u tiżgura l-implimentazzjoni korretta tal-liġi tal-UE permezz ta’ djalogu strutturat mal-Istati Membri fl-EU Pilot. Jekk dan ma jirnexxiex, il-Kummissjoni tieħu proċedimenti formali (avviż ta' tqegħid fil-mora lill-Istat Membru skont l-Artikolu 258 tat-TFUE).[1] Jekk Stat Membru jonqos milli jallinja l-liġijiet jew il-prassi tiegħu mal-liġi tal-UE matul il-proċedura formali ta’ ksur, il-Kummissjoni tista’ tressaq il-każ quddiem il-Qorti tal-Ġustizzja skont l-Artikolu 258 TFUE, bil-possibbiltà li titlob sanzjonijiet finanzjarji (jew taħt l-Artikolu 260(2) jew 260 (3) TFUE) Il-31 Rapport Annwali dwar il-monitoraġġ tal-applikazzjoni tal-liġi tal-UE jeżamina l-prestazzjoni ta' aspetti ewlenin tal-applikazzjoni tal-liġi tal-UE u jenfasizza kwistjonijiet strateġiċi.[2] 1. Traspożizzjoni ta’ direttivi 1.1. Traspożizzjoni tardiva It-traspożizzjoni tardiva ta’ direttivi għadha problema persistenti li xxekkel il-benefiċċji tanġibbli milli jaslu għand iċ-ċittadini. Priorità tal-politika tal-Kumissjoni li ilha stabbilita hija li tonqos it-traspożizzjoni tardiva: "Għandha tingħata prijorità lil dak il-ksur li jkun l-aktar ta' riskju, u ta' impatt mifrux fuq iċ-ċittadini u n-negozji ... Dawn il-kategoriji jkopru: in-nuqqas ta’ komunikazzjoni tal-miżuri nazzjonali ta' traspożizzjoni tad-direttivi jew obbligi oħra ta’ notifika; …"[3] Kien hemm aktar direttivi għat-traspożizzjoni fl-2013 meta mqabbel mas-sena ta’ qabel (jiġifieri 74 b’kuntrast ma’ 56 fl-2012) iżda inqas mill-2011 (131). Madankollu, fl-2013 kien hemm biss żieda żgħira fil-proċeduri ġodda għal ksur ta’ traspożizzjoni tardiva meta mqabbel mas-sena ta’ qabel (fl-2013 tnedew 478 proċedura ġdida għal ksur ta’ traspożizzjoni tardiva meta mqabbel ma’ 447 proċedura fl-2012; kien hemm 1 185 fl-2011 u 855 fl-2010). Fi tmiem l-2013 infetħu 390 proċedura għal traspożizzjoni tardiva, li jirrappreżentaw tnaqqis ta' 6,7 % meta mqabbel ma’ 418-il proċedura fi tmiem l-2012. Fl-2012 u fl-2013 il-Kummissjoni kkonkludiet aktar proċeduri għal ksur ta’ traspożizzjoni tardiva milli fetħet, bir-riżultat li l-għadd ta' proċeduri għal ksur miftuħa ta’ dan it-tip laħaq l-aktar livell baxx f'ħames snin. It-tabella li ġejja tinkludi ċ-ċifri ewlenin[4] rigward il-proċeduri għal ksur ta’ traspożizzjoni tardiva (late transposition infringements (LTIs)) mibdija mill-Kummissjoni matul l-2013: It-tabella li ġejja turi l-ksur ta’ traspożizzjoni tardiva mill-Istati Membri:[5] L-erba' oqsma ta’ politika fejn tnediet il-parti l-kbira tal-proċeduri għal ksur ta’ trasposiżizzjoni tardiva fl-2013 kienu l-ambjent (168 proċedura), is-saħħa u l-konsumaturi (58), is-suq intern u s-servizzi (47) u t-trasport (36). Proċeduri ta' ksur ta’ traspożizzjoni tardiva tnedew kontra 20-il Stat Membru minħabba traspożizzjoni tardiva tad-Direttiva dwar l-emissjonijiet industrijali[6] u d-Direttiva li tintroduċi regoli ġodda għal prodotti ffalsifikati fil-Kodiċi Komunitarju dwar il-prodotti mediċinali għall-użu tal-bniedem.[7] Barra minn hekk, 19-il Stat Membru kienu involuti fi ksur ta’ traspożizzjoni tardiva skont id-Direttiva li tadatta għadd ta’ regoli relatati mad-dritt ta’ stabbiliment u d-dritt tal-libertà li jiġu pprovduti servizzi, minħabba l-adeżjoni tal-Kroazja.[8] Tnedew 17-il proċedura rigward id-Direttiva dwar ħażniet minimi ta’ żejt mhux maħdum u/jew ta’ prodotti petroliferi.[9] Sittax-il Stat Membru naqsu milli jittrasponu u / jew jinnotifikaw fiż-żmien stabbilit ir-regoli ta’ implimentazzjoni tagħhom skont id-Direttiva dwar maniġers ta’ fondi ta’ investiment alternattivi[10] u d-Direttiva dwar id-dritt għall-interpretazzjoni u t-traduzzjoni fi proċedimenti kriminali.[11] Ħmistax-il (15) Stat Membru rċevew ittra ta’ notifika formali minħabba t-traspożizzjoni tardiva tad-Direttiva li tirrestrinġi l-użu ta’ diversi sustanzi perikolużi f’tagħmir elettroniku.[12] 1.2. Riferimenti lill-Qorti skont l-Artikoli 258 / 260(3) TFUE Skont l-Arikolu 260(3) TFUE, meta wieħed iressaq ksur ta’ traspożizzjoni tardiva quddiem il-Qorti tal-Ġustizzja skont l-Artikolu 258 TFUE, il-Kummissjoni tista’ tipproponi multi finanzjarji mingħajr il-bżonn li tistenna l-ewwel sentenza. L-għan ta' din l-innovazzjoni fit-Trattat ta' Lisbona hu li jħajjar b'mod aktar b'saħħtu lill-Istati Membri sabiex jittrasponu d-direttivi fl-iskadenzi stabbiliti mil-leġiżlatur. Il-Kummissjoni tistabbilixxi l-ammonti proposti ta’ multi skont il-Komunikazzjoni[13] tagħha dwar l-implimentazzjoni tal-Artikolu 260(3) TFUE. Fl-2013, il-Kummissjoni kompliet tirreferi għadd ta' proċeduri ta' ksur ta' traspożizzjoni tardiva quddiem il-Qorti tal-Ġustizzja b'talba għal penali ta' kuljum skont l-Artikolu 260(3) TFEU. Disa' Stati Membri kienu involuti f’14-il deċiżjoni bħal din fl-2013: il-Belġju, il-Bulgarija, l-Estonja, ir-Rumanija, ir-Renju Unit (żewġ kawżi kull wieħed) u l-Awstrija, Ċipru, il-Polonja u l-Portugall (wieħed kull wieħed). Il-penali ta’ kuljum proposta tvarja minn EUR 4 224 sa EUR 148 177,92. Il-parti l-kbira tal-proposti għall-penali għat-traspożizzjoni tardiva ta’ direttivi saru fil-qasam tal-politika tal-enerġija. Il-Kummissjoni għadha ma pproponietx lill-Qorti biex tapplika pagamenti ta’ somma f’daqqa.[14] L-Istati Membri żiedu l-isforzi tagħhom biex jiksbu traspożizzjoni kompleta qabel is-sentenza tal-Qorti tal-Ġustizzja matul l-2013. Madankollu, meta jitqiesu flimkien mal-kawżi l-oħra abbażi tal-Artikolu 258 u 260(3) TFUE li tnedew fis-snin ta' qabel, kien għad baqa' miftuħa total ta' 12-il kawża ta' ksur ta' traspożizzjoni tardiva b'deċiżjoni konsultattiva[15] li tipproponi penalitajiet ta' kuljum: żewġ proċeduri kull wieħed kontra l-Estonja, ir-Rumanija u s-Slovenja u proċedura waħda kull wieħed kontra l-Awstrija, il-Belġju, Ċipru, il-Ġermanja, il-Polonja u l-Portugall.[16] 2. Il-fażi ta’ qabel il-ksur Problemi ta’ traspożizzjoni u / jew applikazzjoni tal-liġi tal-UE huma eżaminati mill-Kummissjoni fuq inizjattiva tagħha stess jew meta jiġu rrappurtati nuqqasijiet lill-Kummissjoni. Tabilħaqq, l-ilmenti miċ-ċittadini, in-negozji u l-organizzazzjonijiet tal-partijiet ikkonċernati jagħtu kontribut sinifikanti biex tiġi mmonitorjata l-osservanza tal-obbligi legali tal-UE billi jirrappurtaw in-nuqqasijiet mill-awtoritajiet tal-Istati Membri. Hekk kif ikunu detetti, il-problemi jiġu segwiti minn djalogu strutturat bejn il-Kummissjoni u l-Istat Membru kkonċernat permezz tal-EU Pilot sabiex jiġu rimedjati. 2.1. Detezzjoni tal-problemi 2.1.1. Ilmenti u petizzjonijiet Ċittadini, negozji, NGOs jew organizzazzjonijiet oħra sikwiet iressqu lmenti lill-Kummissjoni. Il-Kummissjoni stipulat ir-regoli tagħha għall-ġestjoni tal-ilmenti f’Komunikazzjoni maħruġa fl-2002 u aġġornathom fl-2012. [17] Fl-2013, iċ-ċittadini, in-negozji u l-organizzazzjonijiet baqgħu attivi ħafna fir-rappurtar ta’ ksur potenzjali tal-liġi tal-UE. Il-Kummissjoni rċeviet aktar ilmenti ġodda (3 505) minn kwalunkwe waħda mit-tliet snin ta’ qabel (3 141 ilment ġew ippreżentati fl-2012, 3 115 fl-2011 u 3 349 fl-2010). Bħala riżultat, l-għadd totali ta’ lmenti miftuħa żdied b’madwar 19 % matul l-2013. It-tabella ta’ hawn taħt turi d-dejta ewlenija[18] dwar l-ilmenti: Ilmenti ġodda – It-tliet Stati Membri li kontrihom saru l-ikbar numru ta' ilmenti kienu: L-Italja: 472 ilment, ħafna minnhom relatati max-xogħol (120 ilment), is-suq intern u s-servizzi (81) u l-ambjent (64); Spanja: 439 ilment, speċjalment b’rabta mal-impjiegi (100 ilment), il-ġustizzja u l-ambjent (65 kull wieħed); kif ukoll Il-Ġermanja: 297 ilment, l-aktar relatati mal-ġustizzja (64 ilment), is-suq intern u s-servizzi (57) u l-ambjent (53). Mill-ilmenti l-ġodda 72 % kienu jikkonċentraw fuq il-ħames oqsma ta' politika li ġejjin: il-ġustizzja (590), l-ambjent (520), is-suq intern u s-servizzi (494), l-impjiegi (470) u t-tassazzjoni u l-unjoni doganali (452). Ilmenti pproċessati – Wara valutazzjoni inizjali ta’ aktar minn 3 000 ilment fl-2013, il-Kummissjoni fetħet diskussjonijiet bilaterali mal-Istati Membri rigward 487 ilment sabiex jiġi ċċarat jekk inkisrux ir-regoli tal-UE.[19] Ilmenti li wasslu għal diskussjonijiet bilaterali kienu ħafna drabi relatati mal-ambjent, mat-tassazzjoni u l-unjoni doganali, mas-suq intern u s-servizzi (82, 78 u 70 fajl rispettivament miftuħa skont l-EU Pilot). L-Italja: 57 fajl fl-EU Pilot miftuħ ġdid, ħafna minnhom relatati ma’ lmenti dwar is-suq intern u s-servizzi (14-il fajl ġdid tal-EU Pilot), l-ambjent (11) u t-tassazzjoni u l-unjoni doganali (6); Franza: 50 fajl fl-EU Pilot miftuħ ġdid, l-aktar relatati ma' kwistjonijiet ta' tassazzjoni u unjoni doganali (13), l-impjiegi (7) u l-intrapriża u l-industrija (7); kif ukoll Spanja: 42 fajl fl-EU Pilot miftuħ ġdid, speċjalment b’rabta ma’ lmenti li jindirizzaw l-impjiegi, l-intrapriża u l-industrija u ilmenti dwar l-ambjent (disa' fajls, tmien fajls u tmien fajls ġodda rispettivament tal-EU Pilot). Il-Parlament Ewropew wissa lill-Kummissjoni bin-nuqqasijiet fil-mod li bih l-Istati Membri jimplimentaw u japplikaw il-liġi tal-UE f’dawn l-oqsma permezz ta’ petizzjonijiet u mistoqsijiet: L-ambjent: Proċeduri ta’ ksur formali diġà nbdew kontra l-Italja minħabba l-allegat nuqqas tagħha li tikkonforma mar-regoli tal-UE dwar l-emissjonijiet industrijali u li tirrispetta l-prinċipju ta’ min iniġġes iħallas fl-impjant tal-azzar ILVA (li jinsab f’Taranto)[20] u t-traspożizzjoni potenzjalment inkorretta ta’ ċerti regoli fid-Direttiva dwar il-Valutazzjoni tal-Impatt Ambjentali[21]; kif ukoll L-investigazzjonijiet fil-EU Pilot tnedew minħabba ksur possibbli ieħor ta’ regoli li jirrigwarda l-ġestjoni tal-iskart, il-ġestjoni tal-ilma u l-protezzjoni tan-natura f’sitt Stati Membri oħra; Affarijiet interni: iż-żmien ta' stennija fil-fruntiera ta' Spanja ma' Ġibiltà[22], irrappurtat mill-Parlament Ewropew kif ukoll f'ħafna lmenti minn ċittadini, kien segwit minn żjara tal-Kummissjoni fuq il-post, u sussegwentement saru rakkomandazzjonijiet lill-awtoritajiet Spanjoli u lil dawk tar-Renju Unit;[23] Ġustizzja: il-Kummissjoni fetħet investigazzjoni rigward id-diskriminazzjoni fuq bażi ta’ reliġjon u segwiet, b’ittra ta’ avviż formali addizzjonali, ksur imniedi aktar kmieni kontra l-Belġju minħabba l-applikazzjoni ħażina tar-Regolament dwar l-ordni Ewropew ta' Infurzar[24] Trasport: il-Kummissjoni bagħtet ittra ta’ intimazzjoni lill-Awstrija dwar il-ksur possibbli tal-prinċipju ta’ nondiskriminazzjoni fl-iffissar tar-rati tal-pedaġġi fil-punt tal-qsim ta' Felbertauern; Saħħa: il-Kummissjoni fetħet sitt (6) investigazzjonijiet fuq l-allegat ksur tar-regoli tal-UE dwar is-sikurezza tal-ikel, il-kożmetiċi u l-benesseri tal-annimali; Tassazzjoni: inizjattivi tal-Parlament Ewropew wasslu lill-Kummissjoni biex tqajjem tħassib fir-rigward tar-regoli fiskali applikabbli għal ħaddiema mobbli; kif ukoll Agrikultura u żvilupp rurali: infetħet investigazzjoni tal-Kummissjoni abbażi ta' mistoqsija tal-Parlament Ewropew li kienet issostni l-ksur tar-regoli tal-agrikoltura organika. 2.1.2. Proċeduri fuq inizjattiva propja Apparti milli taġixxi fuq l-ilmenti, il-Kummissjoni teżamina l-implimentazzjoni korretta tal-liġi tal-UE fuq inizjattiva tagħha stess. Matul l-2013 tnedew 1023 investigazzjoni (fl-2012, inbdew 791). It-trasport, l-ambjent u l-ġustizzja kienu t-tliet żoni ta’ politika fejn ġie identifikat l-aktar ksur potenzjali (256, 199 u 144 fajl ġdid rispettivament tal-EU Pilot). L-Istati Membri l-aktar ikkonċernati kienu l-Italja, il-Greċja u Spanja (67, 61 u 58 fajl ġdid rispettivament tal-EU Pilot). 2.2. Is-soluzzjoni tal-problemi L-għan tal-politika tal-Kummissjoni dwar il-ksur huwa li tippromwovi l-applikazzjoni korretta tal-liġi tal-UE malajr kemm jista’ jkun. L-EU Pilot hija inizjattiva tal-Kummissjoni mmirata lejn is-soluzzjoni ta’ problemi relatati mal-applikazzjoni tal-liġi tal-UE f’konformità mal-liġi tal-UE u t-tweġibiet ta’ mistoqsijiet. Appoġġat minn bażi tad-dejta onlajn u minn għodda ta’ kommunikazzjoni, l-EU Pilot jipprovdi l-opportunità sabiex jiġu solvuti l-problemi malajr minħabba li, fil-prinċipju, il-proċess għandu jitlesta fi żmien 20 ġimgħa. Id-djalogu tal-EU Pilot jiffaċilita l-ksib tal-konformità mal-obbligi tal-liġi tal-UE permezz ta' riżoluzzjoni rapida tal-problemi għall-benefiċċju taċ-ċittadini u n-negozji. L-għadd ta’ fajls ġodda tal-EU Pilot żdied gradwalment matul l-aħħar tliet snin (fl-2011 infetħu 1 201 fajl ġdid u fl-2012 infetħu fl-1 405). Għalhekk, minkejja l-fatt li l-Kummissjoni solviet 16 % aktar fajls tal-EU Pilot fl-2013 (1 366 meta mqabbla ma’ 1 175), l-għadd ta’ fajls miftuħa huwa 10 % ogħla mis-sena ta’ qabel. It-tabella li ġejja tinkludi ċ-ċifri ewlenin tal-EU Pilot għas-sena 2013:[25] 1 502 fajl ġdid matul l-2013 – Din iċ-ċifra hija magħmula minn 479 fajl attivati minn ilmenti u 1023 fajl ġdid fuq inizjattiva propja. 1 366 fajl magħluqa matul l-2013 – Mill-1 330 fajl ipproċessati tal-EU Pilot fl-2013, il-Kummissjoni għalqet 934 minħabba li l-Istati Membri pprovdew tweġiba sodisfaċenti. Din hija rata ta' riżoluzzjoni ta’ 70,22 % għall-Istati Membri, żieda żgħira mir-rata tal-2012(68,34 %).[26] Fl-2013, 396 fajl tal-EU Pilot kienu segwiti minn proċeduri formali ta’ ksur (kien hemm 334 fajl bħal dawn fl-2012). Dawn jinkludu 79 proċedura rigward it-trasport, 71 dwar l-ambjent u 50 dwar it-tassazzjoni u l-unjoni doganali. Spanja, l-Italja u Franza kellhom l-ogħla numru ta’ fajls bħal dawn fl-EU Pilot segwiti minn proċedimenti ta' ksur (34, 33 u 32 fajl, rispettivament). 1 462 fajl tal-EU Pilot pendenti – Sal-aħħar tal-2013, ħafna mill-fajls miftuħin tal-EU Pilot kienu jikkonċernaw l-Italja (147), segwita minn Franza (112) u Spanja (107). Mill-perspettiva tal-oqsma ta’ politika, l-ambjent kien dak li l-aktar iddomina bi 396 dossier miftuħ, segwit mill-ġustizzja (210) u t-trasport (200). 3. Proċeduri ta' ksur Jekk Stat Membru ma jsolvix l-allegat ksur tal-liġi tal-UE u jekk il-Kummissjoni tqis li hemm ksur tal-obbligi tal-liġi tal-UE, il-Kummissjoni tista’ tniedi proċeduri ta’ ksur skont l-Artikolu 258 TFUE[27] u eventwalment tirreferi l-każ lill-Qorti tal-Ġustizzja. Fl-2013, il-Kummissjoni nediet 761 proċedura ġdida għal ksur. L-Italja rċeviet l-aktar ittri ta’ avviż formali mill-Kummissjoni (58), segwita minn Franza (44) u Spanja (41). Fir-rigward tal-oqsma ta’ politika, il-maġġoranza tal-proċeduri ġodda kienu jirrigwardaw l-ambjent, it-trasport u kwistjonijiet ta’ saħħa (223, 94 u 69 ittri ta’ avviż formali, rispettivament). Barra minn hekk, il-Kummissjoni bagħtet 217 opinjoni motivata lill-Istati Membri matul l-2013. L-Italja, ir-Rumanija u l-Belġju rċevew l-aktar (20, 15 u 14-il opinjoni motivata, rispettivament). L-ambjent, l-enerġija u t-tassazzjoni u l-unjoni doganali kienu oqsma ta’ politika fejn il-Kummissjoni indirizzat l-aktar opinjonijiet motivati lill-Istati Membri (52, 38 u 29, rispettivament). Fl-aħħar tal-2012, baqgħu miftuħa 1 300 proċedura għal ksur.[28] L-għadd ta’ proċeduri għal ksur miftuħa kompla jonqos – minn kważi 2 100 proċedura fl-2010, għal 1 775 proċedura fl-2011 u 1 343 proċedura fl-2012. It-tabelli li ġejjin jaqsmu l-għadd totali ta’ proċeduri għal ksur miftuħin bejn proċeduri għal traspożizzjoni tardiva u traspożizzjoni mhux korretta / applikazzjoni ħażina skont l-Istati Membri u l-oqsma ta’ politika: Parti blu tal-istrixxi: ksur ta' traspożizzjoni tardiva Parti ħamra tal-istrixxi: ksur ta' traspożizzjoni mhux korretta u / jew applikazzjoni ħażina tal-liġijiet tal-UE Ċifri suwed: l-għadd totali ta' proċeduri miftuħa għal ksur kontra l-Istat Membru Id-djalogu bejn l-Istat Membru u l-Kummissjoni jkompli matul il-proċedura formali, sabiex jippromwovi l-konformità malajr kemm jista’ jkun. L-istatistika tikkonferma li l-Istati Membri jagħmlu sforzi serji sabiex isolvu l-ksur tagħhom qabel ma l-Qorti tal-Ġustizzja tagħti s-sentenza tagħha.[29] Matul l-2013: • il-Kummissjoni għalqet 484 proċedura għal ksur wara li bagħtet l-ittra ta’ avviż formali; • 200 każ ieħor ġew riżolti wara li ntbagħtet opinjoni motivata lill-Istat Membru; kif ukoll 47 proċedura għal ksur ingħalqu (jew ġew irtirati mill-Qorti) wara li l-Kummissjoni ddeċidiet li tirreferi l-każ lill-Qorti tal-Ġustizzja. B’kollox, ingħalqu 731 proċedura għal ksur qabel ma l-Qorti tal-Ġustizzja tat is-sentenza tagħha skont l-Artikolu 258 TFUE minħabba li l-Istati Membri kkonċernati wrew il-konformità tagħhom. Il-Qorti tat 52 sentenza skont l-Artikolu 258 TFUE fl-2013, li minnhom 31 sentenza (59,6 %) kienu favur il-Kummissjoni. Il-Qorti tal-Ġustizzja għaddiet il-biċċa l-kbira tas-sentenzi tagħha kontra Franza (8, li minnhom 2 kienu favur l-Istat Membru), il-Polonja (6/2), Spanja (5/0), l-Italja, l-Irlanda u l-Pajjiżi l-Baxxi (4/1, 4/1 u 4/2 rispettivament). It-tassazzjoni (24), it-trasport (11) u l-ambjent (7) kienu t-tliet oqsma ta’ politika bl-aktar sentenzi mogħtija mill-Qorti matul l-2013. L-Istati Membri normalment jieħdu l-miżuri neċessarji sabiex jikkonformaw mas-sentenza tal-Qorti tal-Ġustizzja b’mod f’waqtu. Madankollu, fl-aħħar tal-2013, il-Kummissjoni kkunsidrat li 113-il sentenza mogħtija skont l-Artikolu 258 TFUE kienu għadhom ma ġewx rispettati kompletament mill-Istati Membri kkonċernati. Ħafna minn dawn il-kawżi kienu jikkonċernaw lil Spanja (14), il-Greċja (13) u l-Italja (12) u kienu relatati mal-ambjent (40), it-trasport (18) u t-tassazzjoni u l-unjoni doganali (17). Minn dawn il-113-il kawża, disa' kienu diġà riferuti lill-Qorti tal-Ġustizzja għat-tieni darba skont l-Artikolu 260(2) TFUE. Fil-prinċipju, sentenza tal-Qorti skont l-Artikolu 260(2) TFUE tista' timponi somma f'daqqa u / jew ħlas ta' penali (kuljum jew perjodiku) fuq l-Istat Membru inadempjenti, li jkun irid iħallas immedjatament is-somma f'daqqa filwaqt li jħallas il-penali perjodika sakemm jilħaq osservanza kompleta mal-ewwel u t-tieni sentenzi tal-Qorti. Fl-2013, kien hemm ħames sentenzi tal-Qorti skont l-Artikolu 260(2) TFUE. Il-Qorti tal-Ġustizzja imponiet penali kontra l-Belġju,[30] ir-Repubblika Ċeka,[31] il-Lussemburgu[32] u l-Isvezja[33] iżda hija ċaħdet it-talba tal-Kummissjoni kontra l-Ġermanja.[34] 4. Żviluppi tal-politika Traspożizzjoni u applikazzjoni preċiża u fil-ħin tal-liġi tal-UE hija element tal-Aġenda tar-Regolamentazzjoni Intelliġenti usa’ tal-Kummissjoni. 4.1. Idoneità Regolatorja tal-UE Biex tkompli ssegwi l-Komunikazzjoni tagħha tal-2012 dwar l-Idoneità Regolatorja[35], fl-2013 il-Kummissjoni implimentat tal-Programm dwar l-Idoneità u l-Prestazzjoni tar-Regolamentazzjoni (REFIT). REFIT jinvolvi l-immappjar u l-eżami analitiku tal-acquis bl-għan li jiġi żgurat li l-leġiżlazzjoni tkun “adattata għall-għan” u li l-burokrazija żejda u l-piżijiet jitneħħew filwaqt li jinżammu l-benefiċċji tal-leġiżlazzjoni tal-UE. REFIT jidentifika oqsma fejn il-Kummissjoni se tipproponi li tissimplifika l-leġiżlazzjoni u tnaqqas il-piżijiet regolatorji; mhux se tieħu azzjoni; se tirtira jew tħassar proposti u fejn se tagħmel analiżi biex tara fejn il-piżijiet jistgħu jitnaqqsu. Ir-riżultati inizjali ġew ippubblikati fil-forma ta’ dokument ta’ ħidma tal-persunal[36], segwit minn Komunikazzjoni[37] li identifikat azzjonijiet speċifiċi għal emenda leġiżlattiva, revoka, irtirar u evalwazzjoni. Il-Komunikazzjoni kkonfermat li problemi rikorrenti fl-applikazzjoni tal-liġi ukoll għandhom ikunu segwiti fil-kuntest ta’ REFIT. 4.2. Pjani ta’ implimentazzjoni Sabiex tappoġġa lill-awtoritajiet nazzjonali kompetenti biex jiżguraw it-traspożizzjoni u l-applikazzjoni korretti tar-regoli tal-UE, il-Kummissjoni kkooperat dejjem aktar mal-Istati Membri dwar pjanijiet ta’ implimentazzjoni. Dawn il-pjanijiet jidentifikaw ir-riskji ewlenin għall-implimentazzjoni f’waqtha u korretta ta’ biċċiet ġodda (jew emendati) tal-leġiżlazzjoni tal-UE u jissuġġerixxu azzjonijiet lill-awtoritajiet nazzjonali biex itaffu dawk ir-riskji. Il-proposti tal-Kummissjoni kienu akkumpanjati minn pjanijiet ta’ implimentazzjoni dwar, fost oħrajn: • It-tnaqqis tal-emissjonijiet nazzjonali ta’ ċerti inkwinanti atmosferiċi;[38] • L-emenda tad-Direttiva[39] li tistabbilixxi qafas Komunitarju għas-sikurezza nukleari ta’ installazzjonijiet nukleari;[40] • Ir-Regolament dwar is-servizzi ta’ ħlas fis-suq intern;[41] • It-tisħiħ tal-preżunzjoni tal-innoċenza u tad-dritt li wieħed ikun preżenti waqt il-proċess fil-proċedimenti kriminali;[42] • Is-salvagwardji proċedurali għat-tfal ssuspettati jew mixlija fi proċedimenti kriminali[43] • L-għajnuna legali provviżorja għall-persuni suspettati jew akkużati miċħuda mil-libertà u l-għajnuna legali fi proċeduri ta' mandat ta' arrest Ewropew[44] • Il-vjaġġi kollox kompriż u arranġamenti tal-ivvjaġġar assistiti[45] u • Ċerti regoli li jirregolaw l-azzjonijiet għad-danni skont il-liġi nazzjonali għall-ksur tad-dispożizzjonijiet dwar il-kompetizzjoni.[46] 4.3. Id-dokumenti ta ' spjegazzjoni Filwaqt li l-Istati Membri huma responsabbli mit-traspożizzjoni tad-direttivi b’mod preċiż u fil-ħin, huwa r-rwol tal-Kummissjoni bħala gwardjan tat-Trattati li tivverifika li dan isir. Għal dan l-għan, l-informazzjoni li l-Istati Membri jagħtu lill-Kummissjoni trid tkun ċara u preċiża. Fl-2011, l-istituzzjonijiet Ewropej u l-Istati Membri stabbilew qafas ġdid li skontu l-Istati Membri jipprovdu informazzjoni ta’ sostenn dwar kif ikunu ttrasponew id-direttivi fil-liġi tagħhom. Ġie miftiehem li din l-informazzjoni ta’ sostenn (“dokumenti ta’ spjegazzjoni”) se tiġi ppreżentata f’każijiet ġustifikati flimkien mal-miżuri ta’ traspożizzjoni tad-direttivi. F’Novembru 2013 il-Kummissjoni ppreżentat rapport dwar l-implimentazzjoni tal-qafas il-ġdid,[47] li wera li mill-1 ta’ Novembru 2011, intalbu 29 dokument ta’ spjegazzjoni fil-punt meta kienet qed issir proposta. Saru 19-il talba oħra rigward il-proposti pendenti quddiem il-koleġiżlaturi fl-1 ta’ Novembru 2011. Valutazzjoni sħiħa tal-qafas il-ġdid ma kinitx possibbli fl-2013, minħabba li l-ewwel Direttiva, adottata f’Diċembru 2011, kellha tiġi trasposta mill-Istati Membri biss sal-aħħar tal-2013.[48] Valutazzjoni aktar sħiħa għalhekk se tkun possibbli biss ladarba l-Kummissjoni tkun irċeviet id-dokumenti ta’ spjegazzjoni għal għadd aktar rappreżentattiv ta’ direttivi. Il-Kummissjoni se tirrapporta lill-Parlament Ewropew u lill-Kunsill dwar l-iżviluppi fir-Rapporti Annwali li jmiss. 4.4. Trasparenza – aċċess għal dokumenti li jirrigwardaw ksur Il-Qorti qatgħet is-sentenza tagħha f’kawża li tinvolvi talba minn organizzazzjoni biex ikollha aċċess għad-dokumenti tal-Kummissjoni rigward l-investigazzjoni ta’ ksur potenzjali tal-liġi tal-UE minn Stat Membru.[49] Il-Qorti kkonfermat li mill-perspettiva ta’ aċċess pubbliku għad-dokumenti, il-Kummissjoni tista’ tittratta l-kontenut kollu tal-fajl amministrattiv tagħha daqs li kieku jappartjeni għal kategorija waħda ta’ dokumenti matul il-fażi tal-investigazzjoni tal-proċedura ta’ ksur (inkluż l-EU Pilot). Il-Kummissjoni hija intitolata li tapplika preżunzjoni ġenerali li l-iżvelar ta’ kull dokument f’din il-fażi jista’ jdgħajjef il-ħarsien tal-iskop tal-investigazzjonijiet, jiġifieri, li tagħti lill-Istat Membru l-opportunità li jikkonforma ruħu mal-obbligi tiegħu u li jeżerċita d-dritt tiegħu li jiddefendi ruħu. Għalhekk, il-Kummissjoni ma kisritx ir-Regolament dwar l-aċċess għal dokumenti miżmuma mill-istituzzjonijiet tal-UE[50] meta rrifjutat li tagħti aċċess għad-dokumentazzjoni kollha matul il-perjodu tal-investigazzjoni. Barra minn hekk, il-Qorti kkonfermat il-ġurisprudenza preċedenti tagħha[51] rigward id-dritt ta’ diskrezzjoni tal-Kummissjoni fir-rigward tal-proċeduri ta’ ksur skont l-Artikolu 258 TFUE. B’mod aktar preċiż, il-kwerelant ma għandux id-dritt fil-kuntest ta’ din il-proċedura li jitlob lill-Kummissjoni li tieħu pożizzjoni speċifika jew li tressaq azzjoni kontra l-Istat Membru. Hija wkoll il-Kummissjoni li għandha tevalwa kemm hu xieraq li taġixxi kontra Stat Membru, biex tidentifika r-regoli tal-UE miksura u li tistabbilixxi t-twaqqit tal-passi proċedurali tagħha. 5. Konklużjonijiet L-għadd għoli u dejjem jiżdied ta’ lmenti jindika li ċ-ċittadini huma aktar u aktar konxji tal-benefiċċji li jirriżultaw mill-applikazzjoni sħiħa u korretta tar-regoli tal-UE. Fl-istess ħin, din hija indikazzjoni tal-aspettattiva li l-implimentazzjoni tal-liġi tal-UE teħtieġ sforzi akbar mill-Istati Membri u monitoraġġ kontinwu mill-Kummissjoni. It-traspożizzjoni f’waqtha tad-direttivi tibqa’ prijorità ewlenija fil-politika tal-liġi tal-UE tal-Kummissjoni u d-dati ta’ skadenza tat-traspożizzjoni jiġu infurzati bis-saħħa. Għalkemm it-traspożizzjoni f’waqtha tad-direttivi tibqa’ sfida f’ħafna Stati Membri, id-Danimarka, il-Latvja u Malta żammew għadd baxx ħafna ta’ proċeduri ta’ ksur ta’ traspożizzjoni tardiva matul l-aħħar tliet snin. Il-Greċja u r-Repubblika Ċeka kisbu progress sostanzjali fit-tnaqqis ta’ ksur ta’ traspożizzjoni tardiva tagħhom matul l-istess perjodu. It-tnaqqis globali ta’ proċeduri formali ta’ ksur matul l-aħħar ħames snin (minn kważi 2900 għal 1300) jirrifletti fil-parti li l-problemi ġew solvuti permezz tal-użu tal-EU Pilot. Id-djalogu strutturat permezz tal-EU Pilot wera li huwa effettiv fir-riżoluzzjoni bikrija għal ksur potenzjali, għall-benefiċċju kemm għaċ-ċittadini kif ukoll għan-negozji. Is-sitwazzjoni tvarja madwar l-Istati Membri. Ir-Repubblika Ċeka u l-Portugall irnexxielhom inaqqsu bin-nofs l-għadd ta’ proċeduri għal ksur tagħhom matul dan il-perjodu u l-Pajjiżi l-Baxxi u l-Lussemburgu tejjbu b’mod sinifikanti r-riżultati tagħhom. Is-Slovenja, Ċipru u r-Rumanija raw żieda fl-għadd ta’ proċeduri għal ta’ ksur tagħhom matul l-aħħar ħames snin, għalkemm il-proċeduri totali tagħhom huma ta’ livell medju. Il-Kummissjoni se tkompli l-monitoraġġ attiv tagħha rigward l-applikazzjoni tal-liġi tal-UE. Dan jinkludi assistenza proattiva lill-Istati Membri u, jekk ikun hemm bżonn, it-tnedija ta’ proċeduri ta’ ksur formali, bil-għan li jkun żgurat rispett sħiħ tal-obbligi tal-liġi tal-UE madwar l-Unjoni. [1] Għandu jiġi nnutat li l-proċeduri għal ksur jistgħu jinbdew anke taħt proviżjonijiet oħrajn tal-liġi tal-UE, bħal pereżempju l-Artikolu 106 tat-TFUE ikkombinat mal-Artikoli 101 jew 102 tat-TFUE. [2] Informazzjoni dettaljata għal kull Stat Membru u għal kull qasam tal-politika tinsab fid-dokument ta’ ħidma tal-persunal li se jiġi ppubblikat fuq il-websajt iddedikata tal-Kummissjoni.. [3] Il-Komunikazzjoni tal-Kummissjoni fuq "Ewropa li tikseb ir-riżultati – L-Applikazzjoni tal-Liġi Komunitarja" ,COM(2007)502 finali, p. 9. [4] Mill-addizzjoni tal-LTIs miftuħa fl-2012 u l-LTIs il-ġodda fl-2013 (418+478=896), jitnaqqas in-numru ta’ LTIs magħluqa (896-506=390). [5] It-tabella ta’ hawn taħt turi l-għadd ta’ ksur ta’ traspożizzjoni tardiva miftuħa fil-31 ta’ Diċembru 2013, irrispettivament mis-sena meta nfetaħ il-ksur. B’kuntrast, it-taqsima “Transpożizzjoni ta’ direttivi” fil-paġni tal-Parti I tal-Istati Membri tad-Dokument ta' Ħidma tal-Persunal tal-Kummissjoni turi kemm-il proċedura ġdida ta' ksur ta' traspożizzjoni tardiva nbdiet kontra l-Istati Membri matul l-2013. [6] Id-Direttiva 2010/75/UEtal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) [7] Id-Direttiva 2011/62/UE tal-Parlament Ewropew u tal-Kunsill tat-8 ta’ Ġunju 2011 li temenda d-Direttiva 2001/83/KE dwar il-kodiċi tal-Komunità li għandu x’jaqsam ma’ prodotti mediċinali għall-użu mill-bniedem, rigward il-prevenzjoni tad-dħul fil-katina legali tal-provvista ta’ prodotti mediċinali falsifikati [8] Id-Direttiva tal-Kunsill 2013/25/UE tat-13 ta' Mejju 2013 li tadatta ċerti direttivi fil-qasam tad-dritt ta' stabbiliment u l-libertà li jiġu pprovduti servizzi, minħabba l-adeżjoni tar-Repubblika tal-Kroazja [9] Id-Direttiva tal-Kunsill 2009/119/KE tal-14 ta' Settembru 2009 li timponi obbligu fuq l-Istati Membri biex iżommu livell minimu ta' ħażniet ta' żejt mhux maħdum u/jew ta' prodotti petroliferi [10] Id-Direttiva 2011/61/UE tal-Parlament Ewropew u tal-Kunsill tat-8 ta’ Ġunju 2011 dwar Maniġers ta’ Fondi ta’ Investiment Alternattivi u li temenda d-Direttivi 2003/41/KE u 2009/65/KE u r-Regolamenti (KE) Nru 1060/2009 u (UE) Nru 1095/2010 [11] Id-Direttiva 2010/64/UE tal-Parlament Ewropew u tal-Kunsill tal-20 ta' Ottubru 2010 dwar id-drittijiet għall-interpretazzjoni u għat-traduzzjoni fi proċedimenti kriminali [12] Id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku [13] Il-Komunikazzjoni mill-Kummissjoni - l-Implimentazzjoni tal-Artikolu 260(3) tat-Trattat, ĠUUE C 12 tal-15 ta' Jannar 2011. [14] Il-Komunikazzjoni mill-Kummissjoni - L-Implimentazzjoni tal-Artikolu 260(3) tat-Trattat, ĠUUE C 12 tal-15 ta’ Jannar 2011, punt 21. [15] Xi wħud minn dawn it-12-il kawża diġà huma pendenti quddiem il-Qorti tal-Ġustizzja. Fir-rigward ta’ kawżi oħra, id-dokumentazzjoni tagħhom qed tiġi ffinalizzata biex jitressqu quddiem il-Qorti tal-Ġustizzja. [16] Ara d-Dokument ta’ Ħidma tal-Persunal għad-dettalji dwar direttivi li ma kinux trasposti mill-Istati Membru u penali relatati proposti. [17] Il-Komunikazzjoni tal-Kummissjoni lill-Kunsill u lill-Parlament Ewropew dwar l-aġġornament tal-immaniġġjar tar-relazzjonijiet mal-kwerelant rigward l-applikazzjoni tal-liġi tal-Unjoni, COM(2012) 154 finali [18] Mill-ammont tal-ilmenti miftuħa fl-2012 u l-ilmenti l-ġodda fl-2013 (2516+3505=6021), jitnaqqas in-numru ta’ ilmenti proċessati (6021-3029=2992). [19] Il-bqija tal-ilmenti ma ġewx ipproċessati aktar jew għaliex il-liġijiet tal-UE ma ġewx miksura jew għaliex il-Kummissjoni ma kellhiex il-kompetenza jew għaliex il-korrispondenza ma kinitx tikkwalifika bħala ilment. Huwa nnotat ukoll li f’każijiet urġenti u eċċezjonali, il-Kummissjoni tista’ tiddeċiedi biex tindirizza ittra ta’ nota formali (Artikolu 258 tat-TFUE lill-Istati Membri mingħajr diskussjonijiet bilaterali minn qabel. [20] IP(13)866 [21] Id-Direttiva 2011/92/UE dwar l-istima tal-effetti ta' ċerti proġetti pubbliċi u privati fuq l-ambjent [22] Il-Ġurnal Uffiċjali 2013/C 246/07 [23] Il-Ġurnal Uffiċjali 2013/C 357/04 [24] Ir-Regolament (KE) Nru 805/2004 li joħloq Ordni Ewropew ta' Infurzar għal talbiet mhux kontestati [25] Mill-ammont tal-fajls tal-EU Pilot miftuħin fl-2012 u dawk ġodda fl-2013 (1326+1502=2828), jitnaqqas in-numru ta’ fajls proċessati (2828-1366=1462). [26] Rapport mill-Kummissjoni – it-30 Rapport Annwali dwar il-monitoraġġ tal-applikazzjoni tal-liġi tal-UE (2012), COM(2013) 726 finali, p. 7. [27] Jew taħt dispożizzjonijiet oħrajn tat-TFUE, ara nota 2 f’qiegħ il-paġna hawn fuq. [28] Din iċ-ċifra tinkludi l-proċeduri kollha fejn l-Istat Membru jkun irċieva mill-inqas ittra ta' avviż formali mill-Kummissjoni skont l-Artikolu 258 TFUE. [29] Iċ-ċifri li ġejjin kienu kkalkulati għall-proċeduri ta’ ksur kollha irrispettivament mit-tip tagħhom (jiġifieri, ilment, inizjattiva proprja tal-Kummissjoni jew traspożizzjoni tardiva tad-direttivi mill-Istati Membri). [30] Il-Kummissjoni v il-Belġju, C-533/11 (ħlas ta' ammont f'daqqa: EUR 10 000 000; penali: EUR 859 404 għal kull perjodu ta' sitt xhur ta' nuqqas ta' osservanza tas-sentenza skont l-Artikolu 258 TFUE [31] Il-Kummissjoni v ir-Repubblika Ċeka, C-241/11 (ħlas ta' ammont f'daqqa: EUR 250 000; ebda penali ta' kuljum) [32] Il-Kummissjoni v il-Lussemburgu, C-610/11 (ħlas ta' ammont f'daqqa: EUR 2 000 000; penali: EUR 2 800 għal kull jum ta' nuqqas ta' osservanza tas-sentenza skont l-Artikolu 258 TFUE) [33] Il-Kummissjoni v L-Isvezja, C-610/11 (ħlas ta' ammont f'daqqa: EUR 3 000 000; ebda penali ta' kuljum) [34] Il-Kummissjoni vs Il-Ġermanja, C-95/12 (l-ebda penali) [35] Il-Komunikazzjoni mill-Kummissjoni dwar l-Idoneità Regolatorja tal-UE (COM(2012) 746 finali). Din il-Komunikazzjoni kienet segwita minn Komunikazzjoni oħra dwar ir-riżultati tal-programm REFIT u l-passi li jmiss (COM(2013) 685 finali) [36] REFIT: immappjar tal-acquis, riżultati inizjali – SWD(2013)401 finali [37] Il-Komunikazzjoni mill-Kummissjon lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – L-Idoneità u l-Prestazzjoni tar-Regolamentazzjoni (REFIT): Ir-Riżultati u l-Passi li Jmiss COM(2013) 685 finali. [38] COM(2013)920 [39] Id-Direttiva 2009/71/EURATOM li tistabbilixxi qafas Komunitarju għas-sikurezza nukleari ta’ installazzjonijiet nukleari [40] COM(2013)343 [41] COM(2013)547 [42] COM(2013) 821 u SEC(2013) 500 [43] COM(2013) 822 u SEC(2013) 492 [44] COM(2013) 824 u SEC(2013) 499 [45] COM(2013) 512 u SEC(2013) 266 [46] COM(2013)404 [47] COM(2013)788 finali [48] Id-Direttiva 2011/98/UE [49] Il-Kawżi konġunti C-514/11 P u C-605/11 P [50] Ir-Regolament (KE) Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni [51] Star Fruit v Il-Kummissjoni, C-247/87 (paragrafu 11); Sonito et al v Il-Kummissjoni, C-87/89 (paragrafu 6) u P Ruipérez Aguirre u ATC Petition vs Il-Kummissjoni, C-111/11 (l-ordni tal-14 ta’ Lulju 2011, paragrafi 11 u 12)